Belelak ujung minggu di Taman Rekreasi Ranchan
UNGKUP peranak Kuching tauka Serian, nama Taman Rekreasi Ranchan nyangka suah didinga, indah mayuh orang udah kala datai din. Taman tu di kandang menua Serian, kira-kira 60 kilometer ari bandar raya Kuching, iya nya sebengkah ari palan alai memarin ke tebilang, kelebih agi maya ujung minggu tauka hari kemisi. Enti mai kerita ari Kuching, pejalai semina urung 45 minit. Enda pedis ngiga endur tu ketegal iya semak enggau jalai Pan Borneo Highway sereta bisi papan notis ngambika nyamai ditemu. Sebengkah ari penarik besai ditu nya pegung enggau ai terejun Ranchan ke nyadika sebengkh ari 10 bengkah ai terejun samulanyadi di Sarawak. Keba nya, enda iran enti palan tu nyadika palan ke dipilih peranak mengeri enggau luar bandar endur alai belelak maya ujung minggu. NGASAIKA PEMANAH RAMPA MENUA Ba orang ke kala udah mandi di pegung enggau ai terejun ditu, tentu sida enda deka kelupaka pemanah biu samulanyadi ke bisi ditu. Nengah bisi batu sungai di buntut pegung, ai ke chiru sereta chelap sereta kandang menua kampung ke sunyi sereta damai, palan tu endang endur ke ngipak amat kena ngelapangka runding enggau mega tubuh badan. Indah ai ke semapai geguchcur labuh ari bukit udah chukup kena nenaika runding ke tusut bebalut, tambah agi enti bejalai-jalai nengah kampung ke chelap sereta nyintak angin ke beresi. Kandang menua tu mega nerima penemuai ari raban akademik ke deka ngaga pansik ba sentang flora enggau fauna ke bekelingi. Belelak begulai enggau diri sebilik enda puas enti nadai bejeputka rengka pemakai. Aktiviti BBQ tau digaga ditu ketegal sida ke ngintu taman tu bisi nyediaka tempat khas ungkup tuju tu. Ketegal lokasi iya ke duduk dalam rantu jalai ngagai bagi menua tengah enggau utara Sarawak, palan tu suah nyadika penyinggah ungkup orang ke bebaika kereban pengangkut ngenatka diri tauka ngelap sebedau nampung pejalai baru. Pekara tu nadai nyadika penanggul ketegal tempat alai paking kerita bisi mayuh disedia. Indah ditu, bisi disediaka mayuh perengkaguna bala agu, seruyuk alai ngenduh, kedai makai, bangku enggau ti bukai. Ba orang ke bisi datai ditu semina deka nenaika runding tauka ngasaika rampa menua samulanyadi, mayuh utai ulih di peda. Ari batu ke nempa sistem pegung enggau ai terejun sampaika utai tumbuh enggau Utan Ujan Tropika ke mayung kandang menua tu. 
See author's posts
